**ДО**

**ОБЩИНСКИ СЪВЕТ**

**ХАСКОВО**

**ДОКЛАДНА ЗАПИСКА**

**от Станислав Дечев – Кмет на Община Хасково**

 **Относно:** Преобразуването на ОП „Туристически информационен

център“ и ОП „Спорт и отдих“, чрез вливане на ОП

 „Туристически информационен център“ в ОП

 „Спорт и отдих“

 **Уважаеми госпожи и господа общински съветници,**

Към Община Хасково функционират ОП „Туристически информационен център“ и ОП „Спорт и отдих“ като специализирани звена на общината. Двете общински предприятия са с близки по същността си предмет на дейност и взаимообвързани в целта си да популяризират туристическите, спортните или почивни обекти на град Хасково. Поради това и във връзка с нуждата от оптимизация на администрацията е целесъобразно минимизиране на управленските и счетоводните разходи и ефективното използване на общинските материални бази, което би се постигнало чрез обединение на структурите и ресурсите на двете общински предприятия.

Съгласно чл.52, ал.2 от Закона за общинската собственост общинските предприятия могат да бъдат преобразувани с Решение на Общинския съвет, като под „преобразуване“ се има предвид сливане, разделяне, отделяне или вливане. В конкретния случай най-целесъобразно е да се извърши вливане на ОП „Туристически информационен център“ в ОП „Спорт и отдих“ предвид дейностите и структурата на двете предприятия.

Новообразуваното предприятие ще оптимизира досега изпълняваните дейности от двете структури, като с основния предмет – стопанисване на почивните и спортни бази, ще се синхронизира популяризирането на ресурсите на община Хасково. Планира се преразпределение на финансовите средства, за което спомага и намалението на ръководния персонал. По предварителни данни, очаквания резултат от административната реформа ще бъде освобождаването и пренасочването на приблизително 20 000 лв. на годишна база от фонд „Работна заплата и осигурителни вноски“ към дейности по подобряване на материалните бази.

Оптимизацията ще бъде предпоставка за осъществяване на ремонтни дейности, които да превърнат в още по-атрактивни общинските бази и обекти. От своя страна това би довело до увеличаване на генерираните приходи в община Хасково, в резултат на очакваното повишаване на обществения интерес.

С вливането на ОП „ТИЦ“ към ОП „Спорт и отдих“ възниква необходимост от съществена промяна в Правилника за дейността и устройството /Правилника/ на ОП „Спорт и отдих“, което вече ще е и с променено наименование – ОП „Спорт, отдих и туризъм“, предвид което предлагам Общинския съвет да приеме изцяло нов Правилник, както и да отмени действащия Правилник на ОП „Спорт и отдих“.

Чрез предложението за приемане на изцяло нов Правилник за дейността и устройството на ОП „Спорт, отдих и туризъм“ се цели да се определят предметът на дейност, структурата, управлението, численият състав и правата и задълженията на предприятието по отношение на предоставеното му общинско имущество, в съответствие с изискването на чл.52, ал.4 от ЗОС.

За прилагането на новия правилник няма да бъде необходимо разходването на допълнителни финансови средства, тъй като както е посочено в проекта на решение – с остатъка от приетия бюджет за 2020 г. на ОП „Туристически информационен център“, следва да се увеличи бюджета на ОП „Спорт, отдих и туризъм“, като се запазват заедно с наименованията си планираните от тях капиталови разходи, т.е. необходимите финансови средства на двете предприятия са гласувани с бюджета на Община Хасково и не са необходими допълнителни средства.

С приемането на новия Правилник се очаква да се уреди управлението, статута, дейността, структурата и числения състав, т.е. да се създаде нормативна основа, въз основа на която предприятието да осъществява своята дейност с разширения си предмет на дейност.

Предлаганият проект за приемане на Правилник за дейността и устройството на ОП „Спорт, отдих и туризъм“ е разработен в съответствие с Европейското законодателство – Европейска харта за местно самоуправление /ЕХМС/, както и с директивите на Европейската общност, свързани с тази материя.

С оглед разпоредбите на ЕХМС, органите на местно самоуправление разполагат в рамките на закона с пълна свобода да поемат инициатива по всеки въпрос, който не е изключен от тяхна компетентност или предоставен на друга власт, поради което и обхватът на правомощията, поверени на органите на местно самоуправление, следва да бъде максимално широк. В същото време правомощието за приемане на такъв Правилник е предоставено в правомощията на общинския съвет, съгласно разпоредбата на чл.52, ал.3 от Закона за общинската собственост.

Предвид на гореизложеното, предлагам Общински съвет - Хасково да приеме следното

**РЕШЕНИЕ:**

На основание чл.21, ал.1, т.8 от ЗМСМА и чл.52, ал.2 и ал.3 от ЗОС, Общински съвет – Хасково реши:

**I.**Преобразува ОП „Туристически информационен център“ и ОП „Спорт и отдих“, **като влива** ОП „Туристически информационен център“ в ОП „Спорт и отдих“, считано от 01.09.2020 г.

**II**.Променя наименованието на ОП „Спорт и отдих“ на Общинско предприятие „Спорт, отдих и туризъм“.

**III.**Определя предмет на дейност на ОП „Спорт, отдих и туризъм“ както следва:

1.Стопанисва, управлява и поддържа почивните бази собственост на Община Хасково. Осигурява организиран отдих. Предоставя почивните бази за организиране на семинари и обучения на служителите, както и организира столово хранене в активния сезон.

2.Стопанисва и управлява спортните зали

3.Организира туристическите дейности на територията на Община Хасково чрез Туристически информационен център, като:

 -предоставя туристическа информация на гостите на града и поддържа интернет страница за туризма в гр. Хасково, общината и региона.

 -експонира туристическите обекти на Община Хасково на национални и международни туристически изложения

 -провежда активен маркетинг и реклама на туристически обекти и отпечатва и разпространява дипляни, брошури, карти, пътеводители за туристически обекти;

-оформя нови туристически маршрути

-организира туристически изложения - предоставя разписания на транспортни средства до туристически обекти;

-предоставя платени екскурзоводски услуги и др.

 4.Организира дейностите по поддръжка, опазване и охрана на обектите.

**IV.**Приема Правилник за дейността и устройството на ОП „Спорт, отдих и туризъм“ и отменя настоящия правилник на ОП „Спорт и отдих“.

**V.**С остатъка от приетия бюджет за 2020 г. на ОП „Туристически информационен център“ да се увеличи бюджета на ОП „Спорт, отдих и туризъм“, като се запазват заедно с наименованията си планираните от тях капиталови разходи.

**VI.**Имуществото на ОП „Туристически информационен център“ да се предостави на ОП „Спорт, отдих и туризъм“.

**VII.**Предоставя за управление на ОП „Спорт, отдих и туризъм“ следното недвижимо имущество, собственост на Община Хасково:

- ПС „Смокини”, ПС „Петрово бърдо”, Ученически лагер „Петрово бърдо”, ПС „Цигов чарк“, Първи етаж от двуетажна жилищна сграда , ведно с ½ идеална част от дворно място в с.Нареченски бани, община Асеновград и Втори жилищен и тавански етажи от жилищна сграда, ведно с ½ идеална част от дворното място в гр. Хисаря;

- зала „Дружба”, зала „Спартак” и УСШ „Юнак”;

- Монумент „Св. Богородица”, Камбанария, църква в с.Узунджово, параклис „Св. Петка”, обект „Туристически информационен център“.

**VIII**.Трудовите правоотношения с работниците и служителите да се уредят по реда на чл.123 от КТ.

 На основание чл.60, ал.1 от АПК Общински – съвет Хасково допуска предварително изпълнение на Решението.

 **Мотиви:** Необходимостта от допускане на предварително изпълнение на решението се формира от специфичността на финансовата отчетност в публичния сектор. Съгласно препоръки на Министерство на финансите и Сметна палата, и утвърдената практика, подобни преобразувания следва да се извършват към края на отчетен период, с цел изготвяне на съответните отчети за изпълнение на бюджета. С оглед на това, за да не се нарушава бюджетната дисциплина и да не възникне сериозно затруднение при изпълнение решението на ОбС – Хасково е необходимо вливането да се извърши считано от 01.09.2020 г.

**КМЕТ НА ОБЩИНА**

**ХАСКОВО:**

**/Станислав Дечев/**